text: Kronprinsesse Mary pakkede rygsække i Billund
  23 maj 2017 kl. 14.12
  Hvert år får omkring 2000 børn en rygsæk fra Mary Fonden. Kronprinsessen hjalp med at pakke dem med gode sager. 
  Tirsdag pakkede kronprinsesse Mary rygsække på Lego i Billund. Den rummer det mest almindelige, som et barn kan mangle, når han eller hun kommer på krisecenter, fra tandbørste og håndklæde til dagbog, bamse og bøger.
  Hvert år kommer knap 2000 børn på krisecenter sammen med deres mor.
  Mere end 50 krisecentre i Danmark, Grønland og Færøerne modtager hvert år sådan en rygsæk fra Mary Fonden, Ole Kirks Fond og LOKK, som er Landsorganisationen af Kvindekrisecentre. Bøgerne i rygsækken er sponsoreret af Gyldendal.
  Kronprinsessen fortæller til TV SYD reporter Jakob Schjødt-Pedersen, at hun, når hun besøger krisecentre, nogle gange er så heldig, at et barn fortæller hende, hvor meget det betyder, at få en rygsæk foræret.
  Hør kronprinsessen i klippet øverst i artiklen.
  